YouSee lancerer ny lyd- og billedløsning i samarbejde med Bang & Olufsen: YouSee Audio

YouSee er klar med en ny lyd- og billedløsning, YouSee Audio, som kombinerer underholdningstjenester med avanceret lydteknologi fra Bang & Olufsen. Den nye løsning er tilgængelig fra den 25. september 2024 og tilbyder kunderne en forbedret tv- og streamingoplevelse. I praksis er det en kompakt soundbar med indbygget streamer der klarer apps og – naturligvis – YouSees egne tjenester.

Med YouSee Audio får kunderne en løsning, der kombinerer billedkvalitet i 4K Ultra HD med Dolby Vision og lyd fra Bang & Olufsen. Ifølge Christian Morgan, CEO for YouSee, er målet at give kunderne en endnu mere komplet oplevelse: “Vi stræber efter hele tiden at forbedre brugeroplevelsen af vores YouSee Play-univers. Sidste år lancerede vi YouSee Streamer, der samler streaming og tv i én samlet brugerflade. Nu fokuserer vi også på den gode lydoplevelse, der hører med til at opleve de bedste film, serier eller afspille musik. Det kan vi nu tilbyde vores kunder, når vi lancerer YouSee Audio, der samler streaming og tv fra YouSee med lyddesign fra ikoniske Bang & Olufsen.”

Produktet er udviklet i samarbejde med den franske producent Sagemcom og indeholder lyddesign, der er optimeret af Bang & Olufsens eksperter. Duncan McCue, Vice President for Strategic Partnerships & Business Development hos Bang & Olufsen, forklarer: “Vi er glade for at give YouSee’s kunder en forbedret lydoplevelse med ‘Audio by Bang & Olufsen’, som betyder, at vi har optimeret alle aspekter af lyden ved at implementere vores unikke lyddesign. For at forbedre lydoplevelsen er det blevet testet, tunet og godkendt af de samme akustikere, som globalt er anerkendt for den lyd, man oplever i vores egne Bang & Olufsen-produkter.”

YouSee Audio er plug-and-play og kræver ikke et fuldt surround setup for at opnå en omsluttende lydoplevelse med Dolby Atmos. Derudover indeholder løsningen præinstallerede apps og muligheden for at installere flere via Google-login. Kunderne kan også bruge Google Assistent til stemmestyring og Bluetooth til at afspille musik direkte fra deres mobil.

Oliver Taravel, Senior Executive VP for Audio Video Solutions hos Sagemcom, udtaler: “Vi er stolte af at være producent bag dette banebrydende produkt til YouSee, som bidrager til at skabe en unik underholdningsoplevelse for kunderne.”

YouSee Audio lanceres den 25. september og kan bestilles i YouSee’s butikker eller via kundeservice til en oprettelsespris på 999 kr.

YouSee lancerer ny lyd- og billedløsning i samarbejde med Bang & Olufsen: YouSee Audio